**Poem ascuns**

*Ovidiu Cornilă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

marea m-a aruncat coamă albastră

pe țărmul însetat al veșnicei așteptări;

mi-am rezemat privirea de cea mai îndepărtată stea

prin care ochii tăi mă căutau

neîncetat...

noaptea cu haina-i adâncă de umbre

licărește în imperiul ei misterios rugi

ca tu să vii,

ca tu să cânți,

să mă trăiești din nou.

apoi te-am luat de mână, iar pasul tău

precum căderea de petală

a plâns în zborul lui o clipă mută

de amor;

și-atunci am spus:

eu voi porni spre zorile târzii

cu tine roșu-aprins

prin verdele de pajiști

și liniște de păsări...

iar tu vei fi

un simplu port pe-o margine de vis,

ca un sărut surâs ascuns

în lumea dintre nori...